b'\n_START_ARTICLE_\nKako je Pavliha kukca prodal\n_START_SECTION_\nVsebina\n_START_PARAGRAPH_\nPavliha je bil sin edinec. Mati ga je imela zelo rada, \xc5\xa1e posebej zato, ker jo je rad ubogal. Ko je nekega dne od\xc5\xa1la od doma, mu je naro\xc4\x8dila naj ne stika po hi\xc5\xa1i, ko bo sam doma. Bala se je namre\xc4\x8d, da bi sin odkril njen privar\xc4\x8devani denar in bi ga zapravil. Skrila ga je v lonec pod pepel v pe\xc4\x8di in mu rekla, da v pe\xc4\x8di sedi stra\xc5\xa1na \xc5\xbeival \xe2\x80\x93 kukec, ki ti spraska o\xc4\x8di, \xc4\x8de ga pogleda\xc5\xa1. Obljubil ji je, da jo bo ubogal in ves \xc4\x8das pridno sedel za pe\xc4\x8djo. Ko je mati od\xc5\xa1la, je v vas pri\xc5\xa1el Ribni\xc4\x8dan, ki je prodajal lonce. Ker nih\xc4\x8de ni ni\xc4\x8d kupil, je za\xc4\x8del svoje blago ponujati po hi\xc5\xa1ah. Za\xc4\x8del je v hi\xc5\xa1i, kjer je za pe\xc4\x8djo sedel Pavliha, ki se je zelo bal kukca. Loncev ni kupil, mu je pa ponudil kukca, \xc4\x8de ga ho\xc4\x8de vzeti. Ko je Ribni\xc4\x8dan pogledal, kak\xc5\xa1en je ta kukec, ga je seveda z veseljem vzel, Pavlihi pa pustil vse lonce v zahvalo. Pavliha je bil zelo zadovoljen s kup\xc4\x8dijo in je komaj \xc4\x8dakal, da o tem pove materi. Zato je lonce preluknjal in obesil na vrv, da bi jih mati \xc4\x8dim prej opazila. Ker je ni mogel ve\xc4\x8d \xc4\x8dakati, ji je tekel naproti. Ko ji je pripovedoval o tej kup\xc4\x8diji, se je mati zelo raz\xc5\xbealostila. Ko pa je videla \xc5\xa1e preluknjane lonce, je jokala tri dni in no\xc4\x8di. Tako je Pavliha ostal brez dote.'